AARHUS: 24-årige Nick Langkjær Hansen er fortsat forsvundet.

Det er mere end en måned siden, han forsvandt efter en bytur i Aarhus, men tirsdag vil familien til den unge studerende fra Horsens forsøge at lede igen.

Klokken 12 sætter man en stor scanner i Aarhus Havn for at søge efter den forsvundne mand. Det skriver Ekstra Bladet.

De har talt med Nick Langkjær Hansens forældre, der begge vil være til stede, når eftersøgningen går i gang tirsdag.

Idéen med scanneren har man fået fra Michael Stralner, der sidste år fandt sin søn, Thomas Stralner i Randers Havn ved hjælp af en scanner.

- Hvis scanneren ikke kan se ham, så er han der ikke. Hvis vi ikke finder ham, så skal vi ikke gå og kigge ned i havnebassinet længere. Så har vi fået en afklaring på det, siger Michael Stralner til Ekstra Bladet.

Familien har lånt scanneren gratis hos en privat.

Østjyllands Politi er ikke en del af eftersøgningen tirsdag middag, men vil blive kontaktet, hvis man finder noget.

Nick Langkjær Hansen forsvandt 29. januar, hvor han blev set klokken 04.30 på Bar Smil i Sct. Clemens Stræde, klokken 04.47 på bar Hekkenfeldt i Skolegade, og senest klokken 05.23 på McDonald's på Store Torv.

Nick Langkjær Hansen beskrives som 24 år, 180 cm. høj, normal af bygning og med mørkt, kort hår. Han har et modermærke ved højre øje. Han var iført en mørkeblå/sort skjorte, sorte jeans mrk. Just Junkies, sorte Adidas sko med hvid bund samt sort, lang vinterjakke mrk. Fat Moose.

Nedenfor er den overvågningsvideo fra McDonald's, som Østjyllands Politi har offentliggjort i eftersøgningen: